Diari Oficial de la Generalitat Valenciana


Sumari del DOGV 5097, del 21-09-2005 (2005/10314)

RESOLUCIÓ de 29 de juliol de 2005, del director general d'Energia, per la qual s'atorga l'autorització administrativa a Iberdrola Distribución Eléctrica, SAU, per a la construcció de la nova línia 132 kV Vilanova-Gandia, tram 2, entre el suport núm. 56 i el suport núm. 90, així com altres actuacions complementàries consistents en les desviacions de la línia a 66 kV Alzira-Tavernes-Gandia i la línia a 132 kV Alzira-Gandia, als termes municipals de Simat de la Valldigna, Benifairó de la Valldigna, Tavernes de la Valldigna i Xeraco, província de València, s'aproven els projectes d'execució i es declara en concret la seua utilitat pública (ATLINE/2004/390/46 i ATLINE /2004/808/46).
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5097

Data del DOGV
:   21-09-2005

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2005/10883


Data del document
:   29-07-2005

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Simat de la Valldigna
    * Tavernes de la Valldigna
    * Benifairó de la Valldigna
    * Xeraco
    * subministrament d'energia elèctrica
    * empresa privada

RESOLUCIÓ de 29 de juliol de 2005 del director general d'Energia, per la qual s'atorga l'autorització administrativa a Iberdrola Distribución Eléctrica, SAU, per a la construcció de la nova línia 132 kV Vilanova-Gandia, tram 2, entre el suport núm. 56 i el suport núm. 90, així com altres actuacions complementàries consistents en les desviacions de la línia a 66 kV Alzira-Tavernes-Gandia i la línia a 132 kV Alzira-Gandia, als termes municipals de Simat de la Valldigna, Benifairó de la Valldigna, Tavernes de la Valldigna i Xeraco, província de València, s'aproven els projectes d'execució i es declara en concret la seua utilitat pública (ATLINE/2004/390/46 i ATLINE /2004/808/46). [2005/X10191]
  
Vist l'expedient amb referència ATLINE/2004/390/46 incoat per la Unitat Territorial d'Energia de València, a instància d'Iberdrola Distribución Eléctrica, SAU (en avant, Iberdrola), amb domicili en l'albereda d'Urquijo, núm. 4, de Bilbao, relatiu a la sol·licitud de data 20 d'abril de 2004 sobre l'autorització administrativa per a la construcció de la nova línia elèctrica de doble circuit a 132 kV Vilanova-Gandia, tram 2, entre el suport núm. 56 i el suport núm. 90 i les actuacions complementàries consistents en les desviacions de la línia a 66 kV Alzira-Tavernes-Gandia i la línia a 132 kV Alzira-Gandia, l'aprovació del projecte i la declaració d'utilitat pública, que discorre íntegrament per la província de València, als termes municipals de Simat de la Valldigna, Benifairó de la Valldigna, Tavernes de la Valldigna i Xeraco. S'adjunten dos exemplars del projecte firmat per l'enginyer industrial Javier Arroyo Caballero i visat per la demarcació de València del Col·legi d'Enginyers Industrials de la Comunitat Valenciana amb data 5 d'abril de 2004.
  
Vist que per mitjà de sol·licitud de data 1 d'octubre de 2001 l'empresa Iberdrola va sol·licitar del Servici Territorial competent en matèria d'energia, a través de l'expedient ATLINE/2001/687, l'autorització administrativa, l'aprovació del projecte i la declaració d'utilitat pública, de la línia elèctrica a 132 kV (D/C) ST Vilanova-ST Gandia, en el tram comprés entre el suport núm. 56 i el suport núm. 90, amb resolució del Servici Territorial d'Indústria i Energia de València de data 13 de novembre de 2002, i que la Direcció General de Planificació i Gestió del Medi de la Conselleria de Medi Ambient, ha dictat la Declaració d'Impacte Ambiental favorable (en avant DIA), de data 2 de maig de 2002 per mitjà de la qual s'exigien modificacions en el traçat de la línia.
  
Vist que a fi de complir el condicionat imposat per la DIA es va presentar l'annex de modificació del projecte d'execució en data 12 d'agost de 2002, que es tramita a través de l'expedient ATLINE/2002/660, i es dicta l'autorització administrativa, l'aprovació del projecte i la declaració d'utilitat pública, per Resolució del Servici Territorial d'Indústria i Energia, de la Conselleria d'Indústria, Comerç i Energia, de 24 de febrer de 2003.
  
Vist que la sol·licitud de 20 d'abril de 2004 ara presentada per a la nova línia 132 kV doble circuit Vilanova-Gandia, tram 2, entre el suport núm. 56 i el suport núm. 90 i actuacions complementàries, és conseqüència del conveni de col·laboració entre la Conselleria d'Infraestructures i Transport, els ajuntaments dels municipis afectats i l'empresa sol·licitant, que acorda un nou traçat per a este tram.
  
Vist que en relació amb la sol·licitud de 20 d'abril de 2004, i en el període d'informació pública a què va ser sotmesa, per mitjà d'anuncis en el Butlletí Oficial de la Província de València del dia 27 de juliol de 2004, el Diari Oficial de la Generalitat Valenciana, del 29 de juliol de 2004, el diari El Mundo del dia 28 de juliol de 2004, i l'exposició en els taulers d'edictes dels ajuntaments afectats, s'han presentat, en síntesi, les al·legacions següents:
  
Mª Luisa Grau Félix, com a presidenta i en representació de l'Associació de Veïns de Tavernes de la Valldigna i de la Coordinadora de la Plataforma contra l'Alta Tensió de la Valldigna, per mitjà d'idèntics escrits de data 20.08.04 als quals s'adjunten tretze firmes i de data de presentació 01.09.04 als quals s'adjunten cinc firmes més, entre particulars i representants d'associacions, manifesta, en síntesi, el següent: que el traçat de la línia elèctrica afecta sòl no urbanitzable d'especial protecció agrícola i que vulnera la normativa urbanística de l'Ajuntament de Tavernes de la Valldigna, la legislació autonòmica i l'estatal; que s'ha presentat recurs de reposició contra l'informe urbanístic del referit Ajuntament per ser contrari a la normes urbanístiques d'este i pels motius que s'han considerat; que prova d'això és que s'ha requalificat el terreny i ha passat a ser sòl de règim comú (zona B i C); que l'impacte paisatgístic és incompatible amb la instal·lació de la línia elèctrica; que l'impacte sobre el patrimoni històric i cultural de la zona, així com sobre la fauna ha de conduir a la Declaració d'Impacte Ambiental negativa; que l'impacte sobre la vegetació i l'afecció sobre el LIC serres del Mondúver i Marxuquera, així com a l'espai natural els Clots incomplix les normes subsidiàries del planejament municipal; que la instal·lació de la línia elèctrica contribuirà a la justificació de noves obres d'infraestructures igualment impactants. Reitera a continuació una sèrie de qüestions mediambientals que al seu dia van ser manifestades respecte al projecte inicial de la línia, entre les quals destaca la greu afecció a la fauna i a espècies incloses en el catàleg d'aus protegides de la Comunitat Valenciana, i es considera igualment necessari un estudi epidemiològic especial i exhaustiu i la consideració de l'increment d'efectes perjudicials que comporten les pluges torrencials amb la instal·lació de la línia. Finalment, manifesta l'incompliment del contingut de la Llei 4/2004, de 30 de juny de la Comunitat Valenciana, d'Ordenació del Territori i de protecció del paisatge, així com del Reglament 98/1995 de la Llei 37/1993 forestal de la Comunitat Valenciana, i enumera i reproduïx el contingut de diversos articles de la mencionada legislació.
  
Rosa María Sancho Camarena, en el seu nom, afectada 9.5.9.4. tram subterrani proj. N. 65B o pol. 9, parc. 359 a, del terme de Benifairó de la Valldigna, amb data presentació 17.08.04 formula, en síntesi, les al·legacions següents: que en la zona del traçat hi ha una alta densitat de línies elèctriques i efectes acumulatius negatius, com són, sobre la salut de les persones pels camps electromagnètics, atés que no es mantenen les recomanacions de guardar un metre de distància a cada costat de la línia per cada kW de potència respecte de llocs on visquen o treballen persones; també sobre el medi natural ja que el fraccionament del territori afecta espais naturals de gran interés ecològic; sobre el paisatge, fa incidència en l'impacte visual de les torres de gran altura, i sobre el patrimoni cultural de la zona. Exposa també que el trajecte no té justificació racional, ja que augmenta en 11 km el recorregut inicial i incrementa costos i perillositat, lamenta la falta d'estudis científics i epidemiològics i de possibles alternatives energètiques a la línia. A continuació menciona la fonamentació jurídica que considera aplicable a les seues manifestacions, i finalment sol·licitar respecte de la parcel·la mencionada que la línia siga soterrada per un barranc que la rodeja, ja que el seu terreny queda dividit en dos parts, una d'estes molt xicoteta. També planteja com a alternativa que vaja per la parcel·la núm. 358, pel costat del marge tocant a la seua, ja que hi ha un desnivell entre una i una altra de dos metres.
  
Soledad Cantus Climent i 4.636 firmes més, amb data de presentació 20.08.04 s'adherixen a les al·legacions que, en síntesi manifesten: que en la zona del traçat hi ha una alta densitat de línies elèctriques i efectes acumulatius negatius, com són, sobre la salut de les persones pels camps electromagnètics, atés que no es mantenen les recomanacions de guardar un metre de distància a cada costat de la línia per cada kW de potència respecte de llocs on visquen o treballen persones; també sobre el medi natural ja que el fraccionament del territori afecta espais naturals de gran interés ecològic; sobre el paisatge, fa incidència en l'impacte visual de les torres de gran altura, i sobre el patrimoni cultural de la zona, així com sobre l'economia d'esta, ja que el traçat passa per mig del projectat polígon industrial de Simat, i impossibilita la instal·lació d'empreses i minva el valor dels terrenys dedicats a l'agricultura. Exposa també que el trajecte no té justificació racional, ja que augmenta en 11 km el recorregut inicial i incrementa costos i perillositat, lamenta la falta d'estudis científics i epidemiològics i de possible alternatives energètiques a la línia. A continuació menciona la fonamentació jurídica que considera aplicable a les seues manifestacions.
  
Carmen González González, en el seu nom, amb data de presentació 20.08.04 manifesta que hi ha un error en la relació publicada d'interessats, béns i drets afectats i és que la parcel·la 62 del polígon 19 del terme municipal de Tavernes de la Valldigna és de la seua propietat i no d'Amadeo Vila Giner.
  
Mª Dolores Grau González, en el seu nom, amb data de presentació 20.08.04 manifesta que hi ha un error en la relació publicada d'interessats, béns i drets afectats i és que la parcel·la 67 del polígon 22 del terme municipal de Tavernes de la Valldigna és de la seua propietat i no d'Emilia Fons Llácer.
  
Santiago Hernández Sansaloni, en el seu nom, amb data de presentació 20.08.04 manifesta que hi ha un error en la relació publicada d'interessats, béns i drets afectats i és que les parcel·les 93 i 93a del polígon 20 del terme municipal de Tavernes de la Valldigna és de la seua propietat i no del Sr. Daniel Hernández Grau.
  
Amparo Almiñana Morant, en el seu nom, amb data de presentació 20.08.04 manifesta que hi ha un error en la relació publicada d'interessats, béns i drets afectats i és que la parcel·la 358 del polígon 9 del terme municipal de Tavernes de la Valldigna és de la seua propietat i del seu germà, Julio Almiñana Morant.
  
Vist que de conformitat amb el que s'ha establit per la Llei 54/1997, de 27 de novembre, del Sector Elèctric, i el Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica, es va remetre als ajuntaments afectats pel projecte, separata de la part d'este als efectes d'establir el condicionat tècnic oportú, així com, d'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, es va enviar un ofici en què sol·licitava un informe sobre l'adaptació del projecte remés al planejament urbanístic vigent. En contestació al dit escrit, les entitats locals afectades van informar, en síntesi, el següent:
  
L'Ajuntament de Simat de la Valldigna expressa el seu desacord amb el traçat de la línia, manifesta l'existència d'alternatives a este, principalment per l'impacte ambiental que es genera, reproduïx un informe ja aportat en un expedient anterior, i per la creació de camps electromagnètics que es derivaria de la seua instal·lació. Manifesta, igualment, estar en contra de les alternatives al traçat inicialment previst, al fraccionament administratiu del trajecte total de la línia i finalment al·lega el necessari compliment de la totalitat de la normativa vigent aplicable, exposa que l'actual projecte patix de deficiències que contenia l'inicial i n'afig altres de diferents. L'acord del Ple de l'Ajuntament que es trasllada, conté un primer aspecte per mitjà del qual s'informa de la inadequació del projecte a la normativa urbanística municipal, per a després manifestar l'oposició al traçat de la línia, sol·licita la denegació de l'aprovació d'este.
  
Igualment, l'esmentat acord del Ple municipal, dóna suport al contingut de l'informe emés pels servicis tècnics, en el qual es plantegen cinc alternatives tècnicament viables al traçat, corresponent una d'estes a un traçat plantejat a través d'un esquema adjunt a l'informe.
  
L'Ajuntament de Benifairó de la Valldigna manifesta diferenciadament, en un primer informe, que el projecte no explicita si en el cas d'executar-se comportaria l'eliminació dels corredors actuals, línia de 132 kV Alzira-Gandia i línia de 66 kV Alzira-Tavernes i que el pressupost d'execució material no està convenientment desglossat per termes municipals, considera desfavorable el projecte presentat i exposa la seua voluntat que el traçat transcórrega fora del terme municipal de Benifairó. A continuació es realitza una proposta d'alternatives per al cas que discorreguera pel dit terme municipal que conté els següents condicionants: que el traçat en este terme siga totalment subterrani i que se sol·liciten les llicències pertinents, així com que s'adopten les mesures de seguretat necessàries, i reposar els terrenys afectats en perfectes condicions d'utilització. En el segon, s'informa que el planejament municipal vigent i les seues normes subsidiàries qualifiquen els terrenys pels quals es projecta el traçat com a no urbanitzable amb protecció agrícola, i no estan reservats a este tipus d'infraestructures.
  
L'Ajuntament de Tavernes de la Valldigna, acorda informar favorablement la separata al projecte de la nova línia 132 kV Vilanova-Gandia, tram 2, entre els suports números 56 i 90, respecte als béns i servicis dependents del municipi.
  
L'Ajuntament de Xeraco no va contestar a la mencionada petició, a pesar d'haver sigut reiterada esta pel Servici Territorial d'Energia.
  
Vist que de conformitat amb el que establix l'article 131 del Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica, es va remetre així mateix separata del projecte tècnic de la línia elèctrica projectada a les distintes administracions, organismes i empreses de servici públic o d'interés general afectats per la instal·lació elèctrica, concretament:
  
Al Servici Territorial de Carreteres de la Direcció General d'Obres Públiques de la Conselleria d'Infraestructures i Transport per encreuament aeri de la línia elèctrica d'alta tensió en la carretera CV-50 del terme municipal de Tavernes de la Valldigna.
  
A la Confederació Hidrogràfica del Xúquer del Ministeri de Medi Ambient per diversos encreuaments de la línia aèria d'alta tensió sobre llits públics dels municipis afectats.
  
A fi que emeteren, si procedia, els oportuns condicionats. Traslladats al sol·licitant els condicionats emesos, tots estos van ser acceptats pel peticionari.
  
Vist que remeses al sol·licitant les al·legacions expressades i els condicionats presentats per la resta d'afectats pel projecte no mencionats en el paràgraf anterior, perquè prestaren la seua conformitat o formularen les objeccions que estimaren procedents, va manifestar, en síntesi, el següent:
  
Respecte de les al·legacions efectuades en tràmit d'informació pública:
  
Quant als escrits presentats per Mª Luisa Grau Félix i subscrits per díhuit firmants més, contesta l'empresa peticionària de forma resumida que en referència a l'impacte sobre el medi natural i la salut pública, el traçat de la línia comporta causa de la DIA de 2 de maig de 2002, en la qual es preveuen suficientment les qüestions mediambientals plantejades quant a l'afecció al medi i patrimoni cultural, i establix determinades mesures protectores i correctores, entre les quals es troben, a més de la modificació del traçat previst en el projecte original les que s'indiquen en la mencionada contestació, i considera l'impacte com a moderat-compatible. En referència als efectes produïts pels camps electromagnètics, indica de forma exhaustiva que el projecte complix amb el que preceptua la Recomanació 51/99, del Consell de Comunitats Europees, quant a l'exposició al públic en general de camps electromagnètics de 0 a 300 gigahertzs. Finalment, respecte a la ubicació de la línia projectada en la legalitat urbanística assenyala que l'Ajuntament de Tavernes de la Valldigna, en l'exercici de les seues competències, va emetre l'informe en què indicava la conformitat amb el projecte, i l'arquitecte municipal determina que la regulació d'ambdós tipus de sòl s'arreplega en els articles 148 i 146 de les normes subsidiàries, sense que en estos s'impedisca la implantació de la present infraestructura.
  
Quant a l'escrit presentat per Rosa Mª Sancho Camarena, contesta l'empresa peticionària de forma resumida que en referència a l'impacte sobre el medi natural i la salut pública, el traçat de la línia comporta causa de la DIA de 2 de maig de 2002, en la qual es preveuen suficientment les qüestions mediambientals plantejades quant a l'afecció al medi i patrimoni cultural, i establix determinades mesures protectores i correctores, entre les quals es troben, a més de la modificació del traçat previst en el projecte original les que s'indiquen en la mencionada contestació, i considera l'impacte com a moderat-compatible. En referència als efectes produïts pels camps electromagnètics, indica de forma exhaustiva que el projecte complix amb el que preceptua la Recomanació 51/99, del Consell de Comunitats Europees, quant a l'exposició al públic en general de camps electromagnètics de 0 a 300 gigahertzs. Finalment, respecte a l'afecció de la parcel·la, que diu que és de la seua propietat, assenyala que en la redacció del projecte s'han seguit els criteris tècnics i mediambientals adequats al fi que es proposa; que si resulta antieconòmica la seua explotació agrícola o ramadera com a conseqüència de la servitud de pas d'energia elèctrica que s'ha d'establir sobre esta, haurà de sol·licitar la seua expropiació total en la fase següent a través dels tràmits de preu just.
  
Quant a l'escrit presentat per Soledad Cantus Climent i 4.636 més, contesta l'empresa peticionària de forma resumida que en referència a l'impacte sobre el medi natural i la salut pública, el traçat de la línia comporta causa de la DIA de 2 de maig de 2002, en la qual es preveuen suficientment les qüestions mediambientals plantejades quant a l'afecció al medi i patrimoni cultural, i establix determinades mesures protectores i correctores, entre les quals es troben, a més de la modificació del traçat previst en el projecte original les que s'indiquen en la mencionada contestació, i considera l'impacte com a moderat-compatible. En referència als efectes produïts pels camps electromagnètics, indica de forma exhaustiva que el projecte complix amb el que preceptua la Recomanació 51/99, del Consell de Comunitats Europees, quant a l'exposició al públic en general de camps electromagnètics de 0 a 300 gigahertzs.
  
Respecte als escrits d'al·legacions formulats per Carmen González, Dolores Grau González, Santiago Hernández Sansaloni i Amparo Almiñana Morant contesta l'empresa peticionària de forma conjunta que en relació als possibles errors apareguts en la relació dels béns i dels drets afectats, significar que si bé no s'acredita la titularitat de les parcel·les procedix completar amb estes dades l'esmentada relació, a fi que en la fase d'alçament d'actes prèvies a l'ocupació puguen exercir les accions que per a este fi els corresponguen.
  
Respecte dels informes elaborats pels ajuntaments:
  
L'empresa peticionària respon a l'Ajuntament de Simat de la Valldigna respecte a l'estudi que adjuntava sobre aspectes mediambientals, que el traçat s'adapta a la DIA emanada de la Conselleria de Territori i Habitatge, únic òrgan competent per a considerar l'abast de l'impacte ambiental; en relació a les alternatives proposades per l'informe adjunt de l'Ajuntament, estes no invaliden de cap manera el traçat arreplegat en el projecte, i finalment, ressalta la no concreció del motiu d'inadequació a la normativa urbanística municipal.
  
L'empresa peticionària contesta a l'Ajuntament de Benifairó de la Valldigna i manifesta quant al primer dels informes, que en la separata es pot comprovar que les línies corresponents als corredors actuals es mantenen, ja que la compactació d'estes amb la sol·licitada es produïx al terme municipal de Tavernes de la Valldigna; que de la mateixa forma, el pressupost del projecte ve perfectament desglossat per municipis, remetent el que correspon a cada un d'estos en la separata pertinent i que, finalment, el traçat proposat deriva del conveni de col·laboració entre la Conselleria d'Infraestructures i Transport, els municipis afectats i Iberdrola, firmat, entre altres, per eixe Ajuntament, i es manté en este traçat únicament un tram de dos suports en aeri, i la resta és subterrani. Respecte al segon informe que hi ha en l'expedient, l'empresa transcriu el contingut de l'article 75 de la Llei 16/2003, de 17 d'octubre, com a resposta a la incompatibilitat amb el planejament urbanístic del municipi.
  
Per tot això sol·licita que es continue el tràmit per a accedir a la sol·licitud plantejada, ja que les al·legacions presentades no desvirtuen la sol·licitud inicial en no haver-se acreditat cap de les causes previstes en la Llei 54/1997, de 27 de novembre, del Sector Elèctric, per a denegar-la.
  
Vist que remeses als ajuntaments afectats les contestacions de l'empresa sol·licitant, amb vista perquè mostren la seua conformitat o les objeccions a esta, l'Ajuntament de Simat de la Valldigna va presentar un escrit en què fonamenta la seua resposta en una reiteració de les seues al·legacions anteriors, i manifesta que les exposades per Iberdrola en res les desvirtuen.
  
Vist l'expedient ATLINE/2004/808/46 incoat pel Servici Territorial d'Energia de València a instància d'Iberdrola Distribución Eléctrica, SAU, relatiu a la sol·licitud de 22 d'octubre de 2004 sobre autorització administrativa per a la construcció del tram comprés entre el suport núm. 62 i la cambra de connexió núm. 2 del traçat subterrani de la nova línia elèctrica de 132 kV, doble circuit, Vilanova-Gandia, tram 2, entre el suport núm. 56 i el suport núm. 90, l'aprovació de l'annex de modificació del projecte i la declaració d'utilitat pública, que discorre íntegrament per la província de València, als termes municipals de Simat de la Valldigna i Benifairó de la Valldigna. S'adjunten dos exemplars firmats per l'enginyer industrial Javier Arroyo Caballero i visats pel Col·legi d'Enginyers Industrials d'Alacant en data 21 d'octubre de 2004, expedient que es tramita amb la referència ATLINE/2004/808/46 en el mencionat Servici Territorial.
  
Vist que per mitjà d'escrit de data 2 de novembre de 2004, l'empresa Iberdrola manifesta en l'expedient ATLINE/2004/390/46 haver presentat la sol·licitud a què es fa referència en el vist que anterior, i la seua tramitació com a expedient independent en el mencionat Servici Territorial.
  
Vist que en el període d'informació pública a què va ser sotmesa la sol·licitud de data 22 d'octubre de 2004, per mitjà d'anuncis en el Butlletí Oficial de la Província de València, del dia 11 de gener de 2005, el Diari Oficial de la Generalitat Valenciana, de 20 de gener de 2005, els diaris Las Provincias i Abc del dia 3 de gener de 2005, i l'exposició en els taulers d'edictes dels ajuntaments afectats, s'han presentat, en síntesi, les al·legacions següents:
  
Mª Luisa Grau Félix, com a presidenta i en representació de l'Associació de Veïns de Tavernes de la Valldigna i de la Coordinadora de la Plataforma contra l'Alta Tensió de la Valldigna, per mitjà d'idèntics escrits de data de presentació 15.02.05 als quals s'adjunten 3 firmes i de data de presentació 12.02.05 als quals s'adjunten 1.121 firmes d'adhesió a les al·legacions formulades, entre particulars i representants d'associacions, manifesta, en síntesi, el següent: que l'impacte paisatgístic és incompatible amb la instal·lació de la línia elèctrica; que l'impacte sobre el patrimoni històric i cultural de la zona, així com sobre la fauna ha de conduir a la Declaració d'Impacte Ambiental negativa; que l'impacte sobre determinades rapaces i l'afecció sobre el LIC serres del Montdúver i Marxuquera, així com a l'espai natural els Clots incomplix les normes subsidiàries del planejament municipal; que la instal·lació de la línia elèctrica contribuirà a la justificació de noves obres d'infraestructures igualment impactants. Que respecte a la modificació del traçat discorre a menys de 30 metres del nucli urbà de Simat i efectes negatius, com són, sobre la salut de les persones pels camps electromagnètics, també sobre el medi natural ja que afecta espais naturals de gran interés ecològic; sobre el paisatge, fa incidència en l'impacte visual de les torres de gran altura, i sobre el patrimoni cultural de la zona, i lamenta la falta d'estudis científics i epidemiològics. A continuació menciona la fonamentació jurídica que considera incomplida, reitera que el soterrament de la línia igualment suposa un impacte greu sobre l'entorn natural i depreciació del sòl, i qualifica l'impacte de sever. Que resulta necessària l'emissió d'un nou informe urbanístic per on transcórrega la modificació del traçat i un nou estudi d'impacte; reitera a continuació una sèrie de qüestions mediambientals mencionades anteriorment, així com la seua sol·licitud d'anul·lació del nou projecte.
  
Vist que de conformitat amb el que establix la Llei 54/1997, de 27 de novembre, del Sector Elèctric, i el Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica, es va remetre als ajuntaments afectats per l'annex de modificació del projecte, separata de la part d'este als efectes d'establir el condicionat tècnic oportú, així com, d'acord amb el que disposa la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, es va enviar ofici en què sol·licita l'informe sobre l'adaptació del projecte remés al planejament urbanístic vigent. En contestació al dit escrit, les entitats locals afectades van informar, en síntesi, el següent:
  
L'Ajuntament de Simat de la Valldigna manifesta la seua oposició al projecte per considerar que es tracta d'una prolongació dels anteriors i que incorre en les mateixes deficiències que aquells, per a transcriure a continuació idèntics aspectes al·legats en expedients anteriors, i assenyala com a noves les següents: que el traçat és inacceptable ja que travessa una vall, encara que siga de forma subterrània; que comporta la creació d'una barrera per al creixement de la població i les infraestructures urbanes i que la documentació tècnica presenta deficiències greus i rellevants.
  
L'Ajuntament de Benifairó de la Valldigna no va contestar la mencionada petició, a pesar d'haver sigut reiterada esta des del Servici Territorial d'Energia.
  
Vist que de conformitat amb el que establix l'article 131 del Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica, es va remetre així mateix separata de l'annex de modificació del projecte a les distintes administracions, organismes i empreses de servici públic o d'interés general afectats per la instal·lació elèctrica, a fi que emeteren, si procedia, els oportuns condicionats, concretament:
  
Al Servici Territorial de Carreteres de la Direcció General d'Obres Públiques de la Conselleria d'Infraestructures i Transport, que al seu torn ho va remetre a la Diputació Provincial de València per ser l'organisme titular de les carreteres afectades. Reiterada la petició pel Servici Territorial d'Energia de València, no consta en l'expedient contestació respecte d'això.
  
A la Confederació Hidrogràfica del Xúquer del Ministeri de Medi Ambient per encreuament de la línia elèctrica subterrània sota el llit del riu Vaca als termes municipals de Simat de la Valldigna i Benifairó de la Valldigna.
  
Traslladats al sol·licitant els condicionats emesos, tots estos van ser acceptats pel peticionari.
  
Vist que remeses al sol·licitant les al·legacions expressades i els condicionats presentats per la resta d'afectats per l'annex de modificació del projecte no mencionats en el paràgraf anterior, perquè prestaren la seua conformitat o formularen les objeccions que estimaren procedents, va manifestar, en síntesi, el següent:
  
Respecte de les al·legacions efectuades en tràmit d'informació pública per mitjà d'escrits presentats per Mª Luisa Grau Félix i subscrits per 1.124 firmants més, contesta l'empresa peticionària de forma resumida i per mitjà de sengles escrits d'idèntic contingut que en referència a l'impacte sobre el medi natural i la salut pública, el traçat de la línia comporta causa de la DIA de 2 de maig de 2002, en la qual es preveuen suficientment les qüestions mediambientals plantejades quant a l'afecció al medi i patrimoni cultural, establix determinades mesures protectores i correctores, entre les quals es troben, a més de la modificació del traçat previst en el projecte original les que s'indiquen en la mencionada contestació, i considera l'impacte com a moderat-compatible. En referència als efectes produïts pels camps electromagnètics, indica de forma exhaustiva que el projecte complix amb el que preceptua la Recomanació 51/99, del Consell de Comunitats Europees, quant a l'exposició al públic en general de camps electromagnètics de 0 a 300 gigahertzs.
  
Respecte de l'informe elaborat per l'Ajuntament de Simat de la Valldigna, l'empresa peticionària respon respecte a l'estudi que adjuntava sobre aspectes mediambientals, que este va ser aportat en l'expedient del traçat anterior i que per part de l'empresa s'han previst totes i cada una de les condicions imposades com a conseqüència de la DIA de 2 de maig de 2002 dictada per la Conselleria de Medi Ambient; que com a corroboració del que exposa la resolució de data 21 de desembre de 2004 de la Direcció General de Gestió del Medi Natural s'estima acceptable la modificació plantejada en l'actualitat; que el traçat proposat en l'annex, partix de les diferents possibilitats proposades per eixe Ajuntament i que si bé és cert que no s'ha pogut adoptar en la seua totalitat s'ha intentat donar una continuïtat en subterrani al traçat al seu pas per eixe terme municipal intentant seguir en la mesura que tècnicament ha sigut possible els traçats proposats; que en referència als efectes produïts pels camps electromagnètics, indica de forma exhaustiva que el projecte complix amb el que preceptua la Recomanació 51/99, del Consell de Comunitats Europees, quant a l'exposició al públic en general de camps electromagnètics de 0 a 300 gigahertzs.
  
Per tot això sol·licita que es continue el tràmit per a accedir a la sol·licitud plantejada, ja que les al·legacions presentades no desvirtuen la sol·licitud inicial ja que no s'ha acreditat cap de les causes previstes en la Llei 54/1997, de 27 de novembre, del Sector Elèctric, per a denegar-la.
  
Vist que s'ha remés a l'Ajuntament de Simat de la Valldigna la contestació de l'empresa sol·licitant, amb vista perquè mostren la seua conformitat o les objeccions a esta, no consta en l'expedient contestació sobre això.
  
Vist que en data 22 de desembre de 2004 el director general de Gestió del Medi Natural de la Conselleria de Territori i Habitatge va dictar Declaració d'Impacte Ambiental, i estima acceptable, només als efectes ambientals la modificació plantejada, amb els condicionants que conté esta, entre els quals figura, entre altres que, prèviament a l'aprovació definitiva del projecte, s'informe favorablement este per part de la Direcció General de Patrimoni Cultural Valencià de la Conselleria de Cultura, Educació i Esport.
  
Vist que amb data 15 de juliol de 2005, el director general de Patrimoni Cultural Valencià va dictar l'informe en l'expedient V-088/05, sobre el projecte d'execució de la nova línia elèctrica a 132 kV, doble circuit, Vilanova-Gandia, tram 2, entre el suport núm. 56 i el suport núm. 90, confirma el contingut d'un informe anterior de data 6 de juny de 2005 i deixa sense efecte el contingut d'un altre de data 15 de juny de 2005 en el qual es referia a la possible afecció del projecte sobre la cova de Bolomor, al terme municipal de Tavernes de la Valldigna, una vegada analitzats els resultats de la prospecció arqueològica, manté el criteri de minimització de l'impacte visual i no exigix cap actuació específica respecte al patrimoni paleontològic.
  
Atés que els continguts de la DIA de 2 de maig de 2002 i de la DIA de 22 de desembre de 2004 queden ratificats en tots els seus aspectes, respecte del traçat de la línia, que en la part resolutiva de la present s'exposarà, sense que existisquen nous elements de juí que motiven la rectificació.
  
Vist que Iberdrola Distribución Eléctrica, SAU, es troba inscrita definitivament en la Secció Primera del Registre Administratiu de Distribuïdors, Comercialitzadors i Consumidors Qualificats, amb àmbit d'actuació nacional.
  
Vist que d'acord amb les sol·licituds, projecte i annex de modificació d'este, la finalitat que es perseguix amb la construcció d'esta instal·lació és atendre el creixement de la demanda i millorar la qualitat de subministrament a les comarques de la Safor i la Marina Alta, donats els nivells de càrrega aconseguits que no permeten garantir el subministrament elèctric en cas d'incidències, ni atendre l'augment de la demanda que es produïx any rere any i de previsió en el futur pròxim, així com contribuir al desenvolupament de tots els municipis de la Vall de la Valldigna.
  
Vist que el projecte i l'annex de modificació a este presenten un traçat plenament concretat, tenen entre la seua documentació els plans pertinents a escala adequada, estan prou detallats i contenen una relació concreta i individualitzada dels béns i dels drets afectats.
  
Vist que el Servici Territorial d'Energia de València, encarregat de la instrucció dels expedients de sol·licitud, ha informat favorablement estos.
  
Vist que en data 22 de juliol de 2005, en acord del Consell de la Generalitat es resol la discrepància plantejada en relació al traçat de la línia elèctrica al seu pas pels termes municipals de Simat de la Valldigna i de Benifairó de la Valldigna.
  
Atés que el projecte i l'annex de modificació a este reunixen una definició i concreció de les característiques tècniques i de traçat que garantixen la major seguretat i millor funcionalitat de la línia elèctrica, i estos són els paràmetres que condicionen i obliguen principalment a adoptar un traçat, amb independència de les afeccions que a tercers puguen representar i això sense perjuí d'indemnitzar-les adequadament.
  
Atés que entre els expedients incoats per Iberdrola Distribución Eléctrica SAU, amb referències ATLINE/2004/390/46 i ATLINE/2004/808/46, hi ha íntima connexió, als efectes de la resolució, es procedix a l'acumulació d'acord amb el que disposa l'article 73 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Atés d'aplicació el que disposen els articles 73, 74 i 75 de la Llei 16/2003, de 17 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
Atés que l'article 40.3 de la Llei 54/1997, de 27 de novembre, del Sector Elèctric, establix que les autoritzacions d'instal·lacions de la xarxa de distribució d'energia elèctrica seran atorgades per l'administració competent, sense perjuí de les concessions i les autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.
  
Atés que ambdós sol·licituds han complit els tràmits establits en la Llei 54/1997, de 27 de novembre, del Sector Elèctric; en el Reial Decret 1.955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica; en la Llei 16/2003, de 17 de desembre, de Mesures Fiscals, de Gestió Administrativa i Financera i d'Organització de la Generalitat Valenciana; i en el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat Valenciana, en relació, este últim, amb la disposició transitòria que conté.
  
Atés que esta Direcció General d'Energia és competent per a resoldre la present resolució d'acord amb l'article 16 del Decret 118/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.
  
Esta Direcció General d'Energia, resol:
  
Primer
  
Deixar sense efecte les resolucions del Servici Territorial d'Indústria i Energia de València de dates 13 de novembre de 2002 i de 23 de febrer de 2003 d'autorització administrativa, l'aprovació del projecte i la declaració d'utilitat pública dels expedients ATLINE/2001/687 i ATLINE/2002/660.
  
Segon
  
Atorgar l'autorització administrativa a Iberdrola Distribución Electrica, SAU, per a la construcció de la nova línia 132 kV doble circuit Vilanova-Gandia, tram 2, entre el suport núm. 56 i el suport núm. 90, als termes municipals de Simat de la Valldigna, Benifairó de la Valldigna, Tavernes de la Valldigna i Xeraco, a la província de València.
  
Igualment atorgar l'autorització administrativa, per a la construcció de les actuacions complementàries corresponents a les desviacions següents:
  
Suport núm. 58 al suport núm. 1 de la línia a 66 kV simple circuit Alzira-Tavernes de la Valldigna-Gandia.
  
Suport núm. 52 al suport núm.1 de la línia a 132 kV simple circuit Alzira-Gandia.
  
Suport núm. 1 al suport núm. 78 de la línia a 66 kV i la línia a 132 kV doble circuit.
  
Les característiques principals de les mencionades instal·lacions autoritzades són les següents:
  
a) Tram aeri: suports del núm. 56 al núm. 64.
  
Suports del núm. 75 al núm. 90.
  
Suports del núm. 1 al núm. 78 de la línia a 66 kV Alzira-Tavernes-Gandia + línia a 132 kV Alzira-Gandia.
  
Tensió nominal: 132 kV (1a categoria).
  
Tipologia constructiva: aèria.
  
Freqüència: 50 Hz.
  
Potència màxima que s'ha de transportar: 131 MVA per circuit.
  
Nombre de circuits: dos (entre els suports núm. 56 al núm. 64, del suport núm. 75 al suport núm. 78, i entre els suports núm. 1 al núm. 78 de l'actuació complementària); i quatre (entre els suports núm. 78 al núm. 90).
  
Conductors: alumini-acer tipus LA-280 (Hawk) de 281,1 mm² de secció total. S'instal·larà un conductor per fase.
  
Cables de terra: dos, un d'acer galvanitzat de 50 mm² de secció, i un altre tipus OPGW-15 amb fibres òptiques en el nucli de 118,3 mm² de secció total.
  
Suports: metàl·lics de perfils angulars de costats iguals galvanitzats en calent, d'acer S355J2G3 i S275JR, organitzats en forma de gelosia senzilla. Tindran forma troncopiramidal des de la seua base al braç inferior, prismàtica des d'este al superior i dos pals metàl·lics en la part superior per als cables de terra.
  
Preses de terra: sistema mixt de piquetes i anells. Dos muntants oposats quedaran units a terra per mitjà d'elèctrodes constituïts per barres d'acer amb capa de coure, de 19 mm de diàmetre i 2,00 metres de longitud, connectats als muntants per mitjà de cable de coure de 50 mm² de secció. Els altres dos muntants quedaran posats a terra per mitjà d'un anell format per cable de coure de 50 mm² de secció soterrat a una profunditat mínima de 0,7 m.
  
b) Tram subterrani.
  
Tensió nominal: 132 kV (1a categoria).
  
Tipologia constructiva: subterrània.
  
Freqüència: 50 Hz.
  
Potència màxima que s'ha de transportar: 131 MVA per circuit.
  
Nombre de circuits: dos.
  
Conductors: aïllament sec, tipus HEPR, de 1.200 mm² de secció total. S'instal·larà un conductor per fase.
  
Obra civil: rasa d'1,60 m d'ample i d'1,50 m de profunditat mínima (i és variable en cas d'encreuaments). Portarà allotjats 6 tubs de 250 mm de diàmetre per als conductors, dos ternes a portell encastat en capa formigó de 0,824 m de profunditat amb suport per al cable de fibra òptica. Llit de rebliment de 480 mm de grossària, senyalització de la canalització a una altura de 200 mm, finalment rebliment de formigó H-125 fins a la cota del terreny.
  
Parallamps o autovàlvules: En ambdós extrems se situaran parallamps d'òxids metàl·lics sense explosors, un per fase.
  
c). Actuacions complementàries. Tram aeri
  
c.1. Desviació de la línia 66 kV Alzira-Tavernes de la Valldigna-Gandia. (Suports núm. 58 al núm. 1).
  
Tensió nominal: 66 kV (1a categoria).
  
Tipologia constructiva: aèria.
  
Freqüència: 50 Hz.
  
Potència màxima que s'ha de transportar: 49 MVA per circuit.
  
Nombre de circuits: Un.
  
Conductors: alumini-acer tipus LA-175 (LA-Ostrich) de 176,7 mm² de secció total. S'instal·larà un conductor per fase.
  
Cables de terra: dos, un d'acer galvanitzat de 50 mm² de secció, i un altre tipus OPGW-15 amb fibres òptiques en el seu nucli de 118,3 mm² de secció total.
  
Suports: metàl·lics de perfils angulars de costats iguals galvanitzats en calent, d'acer S355J2G3 i S275JR, organitzats en forma de gelosia senzilla. Tindran forma troncopiramidal des de la base al braç inferior, prismàtica des d'este al superior i dos pals metàl·lics en la part superior per als cables de terra.
  
Preses de terra: sistema mixt de piquetes i anells. Dos muntants oposats quedaran units a terra per mitjà d'elèctrodes constituïts per barres d'acer amb capa de coure, de 19 mm de diàmetre i 2,00 metres de longitud, connectats als muntants per mitjà de cable de coure de 50 mm² de secció. Els altres dos muntants quedaran posats a terra per mitjà d'un anell format per cable de coure de 50 mm² de secció soterrat a una profunditat mínima de 0,7 m.
  
c.2. Desviació de la línia 132 kV Alzira-Gandia. (Suports núm. 52 al núm. 1).
  
Tensió nominal: 132 kV (1a categoria).
  
Tipologia constructiva: aèria.
  
Freqüència: 50 Hz.
  
Potència màxima que s'ha de transportar: 131 MVA per circuit.
  
Nombre de circuits: un.
  
Conductors: alumini-acer tipus LA-280 (Hawk) de 281,1 mm² de secció total. S'instal·larà dos conductors per fase.
  
Cables de terra: dos, un d'acer galvanitzat de 50 mm² de secció, i un altre tipus OPGW-15 amb fibres òptiques en el nucli de 118,3 mm² de secció total.
  
Suports: metàl·lics de perfils angulars de costats iguals galvanitzats en calent, d'acer S355J2G3 i S275JR, organitzats en forma de gelosia senzilla. Tindran forma troncopiramidal des de la base al braç inferior, prismàtica des d'este al superior i dos pals metàl·lics en la part superior per als cables de terra.
  
Preses de terra: sistema mixt de piquetes i anells. Dos muntants oposats quedaran units a terra per mitjà d'elèctrodes constituïts per barres d'acer amb capa de coure, de 19 mm de diàmetre i 2,00 metres de longitud, connectats als muntants per mitjà de cable de coure de 50 mm² de secció. Els altres dos muntants quedaran posats a terra per mitjà d'un anell format per cable de coure de 50 mm² de secció soterrat a una profunditat mínima de 0,7 m.
  
d) Pressupost total: 9.124.563, 76 euros.
  
e) Descripció del traçat
  
De conformitat amb l'article 36.3 de la Llei 54/1997, de 27 de novembre, del Sector Elèctric, establix la present autorització s'atorga sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.
  
Tercer
  
Aprovar el projecte d'execució i l'annex de modificació a este firmats per l'enginyer industrial Javier Arroyo Caballero i visats per la demarcació de Castelló del Col·legi d'Enginyers Superiors Industrials de la Comunitat Valenciana amb data 5 d'abril de 2004, i per la demarcació d'Alacant del Col·legi d'Enginyers Superiors Industrials de la Comunitat Valenciana amb data 21 d'octubre de 2004, respectivament, en la part corresponent als traçats autoritzats en l'anterior punt, i sotmetre'l a les condicions següents:
  
Les obres hauran de realitzar-se d'acord amb el projecte i l'annex presentats.
  
El termini d'execució de l'obra serà de deu mesos des de la notificació de la present resolució. Amb anterioritat a la finalització del dit termini Iberdrola podrà sol·licitar l'ampliació per mitjà de sol·licitud motivada davant d'esta Direcció General.
  
El titular donarà compte de l'acabament de les obres al Servici Territorial d'Energia de València, als efectes de reconeixement definitiu i extensió de l'acta de posada en marxa.
  
Iberdrola haurà d'observar els preceptes, mesures i condicions que s'establisquen en la legislació aplicable a l'activitat de transport i distribució d'energia elèctrica.
  
A més, s'hauran de complir els condicionants mediambientals descrits en les Declaracions d'Impacte Ambiental de 22 de desembre de 2004 del director general de Planificació i Gestió del Medi de la Conselleria de Medi Ambient i de 2 de maig de 2002 del director general de Gestió del Medi Natural de la Conselleria de Territori i Habitatge.
  
Quart
  
Declarar, en concret, la utilitat pública dels trams de la línia elèctrica autoritzada en el punt primer de la present resolució, la qual cosa porta implícita la necessitat d'ocupació dels béns i dels drets afectats i implica la urgent ocupació d'estos als efectes de l'article 52 de la Llei d'Expropiació Forçosa, concretant-se en una afecció a les finques particulars, incloses en la relació annexa, amb l'abast i els efectes previstos en l'article 56 de la Llei 54/1997, de 27 de novembre, del Sector Elèctric, i els articles 157.1, 158, 159, 160 i 162.3 del Reial Decret 1.955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.
  
Cinqué
  
Publicar i notificar la present resolució, d'acord amb el que establix l'article 10 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, significant-se que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, intentada la notificació, no s'haguera pogut practicar.
  
La present resolució no és definitiva en via administrativa i contra la qual podrà interposar-se recurs d'alçada davant el secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 29 de juliol de 2005.- El director general d'Energia: Antonio Cejalvo Lapeña.